Daar's nie 'n Crous agter elke bos, sê OP-baas | Netwerk24
Daar's nie 'n Crous agter elke bos, sê OP-baas
Deur Michael Green 12 Februarie 2019 20:00
Dis nog te vroeg om te bespiegel wie Charl Crous gaan opvolg as bedryfshoof van die Southern Kings, sê André Rademan, die president van die Oostelike Provinsie Rugbyunie.
André Rademan, president van die OP Rugbyunie, is opgewonde nuwe geleenthede wat vir die Southern Kings voorlê. Foto: Michael Green
Rademan, wat ook die voorsitter van die Kings se uitvoerende raad is, wys daarop dat Crous eers in Junie by die Oos-Kaapse franchise klaarmaak.
Crous sal dan na Dublin in Ierland verhuis om die bedryfshoof van Pro14 Rugby te word.
"Ons sal die vakature wat dan gaan ontstaan binnekort op ons raadsvergadering bespreek en besluit hoe om voort te gaan," sê Rademan.
"Dit gaan nie maklik wees om iemand te kry om Charl se plek in te neem nie. Hy het die afgelope agt jaar werk van hoogstaande gehalte gelewer.
"Ons sal sy werksywer mis. Hy is baie bekwaam en ek wens hom alle sterkte toe vir die nuwe uitdaging wat op hom wag.
"Dit maak my trots om te dink dat iemand uit die Oos-Kaap so 'n belangrike pos aangebied is."
Rademan sê dit gee hom gemoedsrus om te weet dat Crous nou vir Suid-Afrikaanse spanne by Pro14 Rugby se hoofkwartier gaan veg.
Wat die aanstelling van 'n nuwe hoofafrigter vir die OP-span betref, wou Rademan min sê.
"Die proses is aan die gang en dit is al wat ek nou wil sê. Mense se loopbane is op die spel en ek wil dit nie in gevaar stel deur voortydige aankondigings te doen nie," sê hy.